Document ID: 32010D0481

DEĊIŻJONI TAL-KUMMISSJONI
tad-29 ta’ Lulju 2010
li temenda d-Deċiżjoni 2004/277/KE, Euratom rigward ir-regoli għall-implimentazzjoni tad-Deċiżjoni tal-Kunsill 2007/779/KE, Euratom li tistabbilixxi mekkaniżmu Komunitarju ta’ protezzjoni ċivili
(notifikata bid-dokument numru C(2010) 5090)
(Test b’relevanza għaż-ŻEE)
(2010/481/UE, Euratom)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat it-Trattat li jistabbilixxi l-Komunità Ewropea għall-Enerġija Atomika,
Wara li kkunsidrat id-Deċiżjoni tal-Kunsill 2007/779/KE, Euratom tat-8 ta’ Novembru 2007 li tistabbilixxi Mekkaniżmu Komunitarju ta’ Protezzjoni Ċivili (1), u partikolarment l-Artikolu 12 tagħha,
Billi:
(1)
Id-Deċiżjoni tal-Kummissjoni 2004/277/KE, Euratom tad-29 ta’ Diċembru 2003 li tistabbilixxi r-regoli għall-implimentazzjoni tad-Deċiżjoni tal-Kunsill 2001/792/KE, Euratom li tistabbilixxi mekkaniżmu Komunitarju li jiffaċilita l-kooperazzjoni msaħħa fl-interventi ta’ assistenza fil-protezzjoni ċivili (2) ġiet emendata mid-Deċiżjoni tal-Kummissjoni 2008/73/KE, Euratom (3) biex tinkorpora regoli ta’ implimentazzjoni dwar il-protezzjoni ċivili Ewropea. Dawn ir-regoli jkopru l-karatteristiċi ewlenin tal-moduli tal-protezzjoni ċivili bħall-ħidmiet, il-kapaċitajiet u il-komponenti tagħhom, u l-ħin biex jiġu operattivi, u jiddefenixxu l-livell xieraq tal-awtosuffiċjenza u l-interoperabbiltà tagħhom.
(2)
Il-moduli tal-protezzjoni ċivili magħmula minn riżorsi nazzjonali minn Stat Membru wieħed jew aktar, fuq bażi volontarja, jikkostitwixxu kontribut għall-kapaċità ta’ rispons rapidu tal-protezzjoni ċivili mitlub mill-Kunsill Ewropew fil-Konklużjonijiet tal-laqgħa tiegħu tas-16 u 17 ta’ Ġunju 2005 u mill-Parlament Ewropew fir-Riżoluzzjoni tiegħu tat-13 ta’ Jannar 2005 dwar id-diżastru tat-tsunami. Biex il-moduli tal-protezzjoni ċivili jkunu f’pożizzjoni jikkontribwixxu għar-rispons għal emerġenzi ewlenin, il-karatteristiċi ewlenin tagħhom għandhom jissodisfaw ċerti rekwiżiti ġenerali.
(3)
Il-moduli tal-protezzjoni ċivili għandhom ikunu kapaċi jiffunzjonaw b’mod awtosuffiċjenti għal perjodu partikolari ta’ żmien. Għalhekk huwa neċessarju li jiġu ddefiniti r-rekwiżiti ġenerali għall-awtosuffiċjenza u, fejn xieraq, ir-rekwiżiti speċifiċi li jistgħu jvarjaw fil-funzjoni skont it-tip ta’ intervent jew it-tip ta’ modulu kkonċernat. Għandha tiġi kkunsidrata l-prassi komuni tal-Istati Membri u l-organizzazzjonijiet internazzjonali bħal perjodi estiżi ta’ awtosuffiċjenza għal moduli ta’ tiftix u salvataġġ urban jew għall-qsim ta’ kompiti bejn il-pajjiż li qed joffri u dak li qed jitlob l-appoġġ fl-operazzjoni ta’ moduli li għandhom element tal-ajru.
(4)
Huma meħtieġa miżuri fil-livell tal-Unjoni u tal-istati parteċipanti sabiex tittejjeb l-interoperabbiltà tal-moduli tal-protezzjoni ċivili, notevolment fir-rigward tat-taħriġ u l-eżerċizzji.
(5)
Operazzjonijiet u eżerċizzji bi tnedija ta’ moduli riċenti tal-protezzjoni ċivili wrew il-bżonn li jinbidlu parzjalment il-kundizzjonijiet ġenerali taż-żewġ moduli elenkati fl-Anness II tad-Deċiżjoni 2008/73/KE, Euratom, jiġifieri il-moduli “Tifi tan-nar fil-foresti mill-ajru bl-użu ta’ ajruplani” u “Sptar fuq il-post”.
(6)
L-operazzjonijiet riċenti tal-protezzjoni ċivili taw prova tal-bżonn li jiżdiedu u jiġu implimentati erba’ tipi ta’ moduli ġodda tal-protezzjoni ċivili biex tiġi rinfurzata l-kapaċità ta’ rispons rapidu tal-protezzjoni ċivili, jiġifieri l-moduli “Tifi tan-nar mill-art fil-foresti”, “Tifi tan-nar fil-foresti mill-art bl-użu tal-vetturi”, “Kontroll tal-għargħar” u “Salvataġġ mill-għargħar bl-użu tad-dgħajjes”.
(7)
Id-Deċiżjoni 2004/277/KE, Euratom għandha għalhekk tiġi emendata skont dan.
(8)
L-emendi u ż-żieda ta’ dawk il-moduli provduti fl-Anness għal din id-Deċiżjoni huma skont il-fehma tal-Kumitat tal-Protezzjoni Ċivili,
ADOTTAT DIN ID-DEĊIŻJONI:
Artikolu 1
L-Anness II għad-Deċiżjoni 2004/277/KE, Euratom hija mibdula bl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-29 ta’ Lulju 2010.

Labels: 10
18
15
5